AMATA คาดผลงานครึ่งปีหลังฟื้น หลังโควิดคลี่คลาย ตั้งเป้ายอดขายที่ดินปีนี้แตะ 950 ไร่
AMATA คาดผลงานครึ่งปีหลังฟื้น หลังโควิดคลี่คลาย ตั้งเป้ายอดขายที่ดินปีนี้แตะ 950 ไร่ เผยที่ดินรอโอนกรรมสิทธิ์ 2.48 พันลบ. คาดรับรู้รายได้ปีนี้ราว 60-80%
AMATA คาดผลงานครึ่งปีหลังฟื้น หลังโควิดคลี่คลาย ตั้งเป้ายอดขายที่ดินปีนี้แตะ 950 ไร่ เผยที่ดินรอโอนกรรมสิทธิ์ 2.48 พันลบ. คาดรับรู้รายได้ปีนี้ราว 60-80%
5 มิ.ย. 2563

นายวิบูลย์ กรมดิษฐ์ กรรมการ บริษัท อมตะ คอร์ปอเรชัน จำกัด (มหาชน) หรือ AMATA เปิดเผยว่า บริษัทตั้งเป้ายอดขาย (Pre-Land Sales) ปีนี้ที่ระดับ 950 ไร่ จากปีก่อนที่มียอดขาย 648 ไร่ แบ่งเป็น นิคมอุตสาหกรรมอมตะซิตี้ ชลบุรี 200 ไร่ นิคมอุตสาหกรรมอมตะซิตี้ ระยอง 450 ไร่ และนิคมอุตสาหกรรมไทย-จีน 300 ไร่ เนื่องจากบริษัทได้ปรับเปลี่ยนกลยุทธ์การขายใหม่ โดยให้นักลงทุนเข้าดูพื้นที่เป็นระบบออนไลน์เพิ่มเติมทดแทนการเข้าชมพื้นที่จริงที่ไม่สามารถดำเนินการได้ในช่วงที่มีการแพร่ระบาดของเชื้อไวรัสโควิด-19 ซึ่งก็ได้รับการตอบรับที่ดีในช่วงที่ผ่านมา
ขณะเดียวกันสถานการณ์การแพร่ระบาดก็เริ่มคลี่คลายไปในทิศทางที่ดีขึ้นด้วย จึงคาดว่ายอดขายจะค่อย ๆ ฟื้นตัวขึ้นอย่างต่อเนื่องในช่วงครึ่งหลังของปี จากการทยอยปลดล็อกให้กลับมาดำเนินกิจกรรม/กิจการต่าง ๆ มากขึ้น ก็จะเริ่มเห็นผู้ประกอบการเริ่มกลับมาดำเนินการต่าง ๆ มากขึ้นด้วย ขณะที่ในช่วงครึ่งแรกของปีเป็นช่วงโลว์ซีซั่นของธุรกิจอยู่แล้ว
ทั้งนี้ บริษัทมียอดขายที่ดินรอโอนกรรมสิทธิ์ (Backlog) อยู่ที่ราว 2,486 ล้านบาท ซึ่งจะสามารถรับรู้รายได้ในปีนี้ 60-80% ของมูลค่าทั้งหมด
“ในช่วงที่ผ่านมาผู้ประกอบการอาจจะมีชะลอไปบ้างเนื่องจากไม่สามารถเดินทางมายังประเทศไทยได้ แต่อย่างไรก็ตามเชื่อว่าหลังจากที่ประเทศไทยกลับมาเปิดประเทศจะมีผู้ประกอบการเข้ามามากขึ้น ในขณะเดียวกันเราก็ได้มีการปรับกลยุทธ์โดยการให้ผู้ประกอบการเข้าชมพื้นที่ผ่านระบบออนไลน์ก็ได้รับผลตอบรับที่ดี ส่งผลให้ล่าสุดบริษัทมียอดขายใหม่เข้ามากว่า 20 ไร่”นายวิบูลย์ กล่าว
ขณะที่ก่อนหน้านี้ AMATA ตั้งเป้ายอดขายที่ดินปี 63 เติบโต 10% จากปีก่อน เนื่องจากสถานการณ์การแพร่ระบาดของเชื้อไวรัสโควิด-19 ส่งผลทำให้ลูกค้าหยุดการเดินทางเข้ามาพบปะกับทางบริษัทโดยตรง